ส่องกลุ่มยานยนต์เริ่มฟื้นตัวปีหน้าชู AH-SAT หุ้น Top Pick กลุ่มฯ
ส่องกลุ่มยานยนต์เริ่มฟื้นตัวปีหน้า ชู AH-SAT หุ้น Top Pick กลุ่มฯ
15 ธ.ค. 2559

บล.เคทีบี ระบุในบทวิเคราะห์วันนี้(15 ธ.ค.) ว่า งาน “มหกรรมยานยนต์ ครั้งที่ 33” หรือ Thailand International Motor Expo 2016 ที่จัดขึ้นในวันที่ 30 พ.ย. – 12 ธ.ค.2016 รวม 13 วัน มียอดจองรถยนต์รวมทั้งสิ้น 32,422 คัน ลดลงจากปีก่อน 17.1% โดยเป็นผลจากในปีก่อนมีการเร่งซื้อรถยนต์ก่อนปรับโครงการภาษีสรรพสามิตรถยนต์ ประกอบกับสถานการณ์ในประเทศที่ไม่เอื้ออำนวย สำหรับยอดจองรถยนต์ในงาน Motor Expo 2016 สูงสุด 5 อันดับแรก ได้แก่ โตโยต้า 5,214 คัน, ฮอนด้า 4,902 คัน, อีซูซุ 3,620 คัน มาสด้า 3,434 คัน และฟอร์ด 2,441 คัน สำหรับจำนวนผู้เข้าชมงานทั้งสิ้นจำนวน 1,191,718 คน ลดลงจากปีก่อน 19.3%
ยอดผลิตรถยนต์รวมงวด 10M16 อยู่ที่ 1.63 ล้านคัน เพิ่มขึ้น 2.6%เทียบช่วงเดียวกันของปีก่อนขณะที่ยอดจองรถยนต์ในงาน Motor Expo 2016 ที่ปรับตัวลดลงจากปีก่อนไม่น่ากังวลนัก เนื่องจากฐานที่สูงในปีก่อน ขณะที่เราคาดว่ายอดการผลิตรถยนต์ในปี 2016 คาดว่าจะอยู่ที่ 1.93 ล้านคัน ใกล้เคียงกับปีก่อน โดยแบ่งเป็นจากยอดขายรถยนต์ในประเทศ 7.4 แสนคัน และส่งออก 1.19 ล้านคัน
ส่วนปี 60 คาดว่ายอดการผลิตรถยนต์จะเริ่มกลับมาเติบโตเป็น 2.03 ล้านคัน เพิ่มขึ้น 5%เทียบช่วงเดียวกันของปีก่อนแบ่งเป็นจากยอดขายรถยนต์ในประเทศคาดว่าจะอยู่ที 7.8 แสนคัน เพิ่มขึ้นราว 5% โดยคาดจะได้ผลบวกจากภาพรวมเศรษฐกิจที่ปรับตัวดีขึ้น และได้แรงหนุนจากการสิ้นสุดการถือครองรถยนต์ในโครงการรถคันแรก ส่วนยอดส่งออกคาดว่าอยู่ที่ 1.25 ล้านคัน เพิ่มขึ้นราว 5%เทียบช่วงเดียวกันของปีก่อนเช่นกัน
ทั้งนี้ จากผลบวกราคาน้ำมันที่เริ่มปรับตัวเพิ่มขึ้นคาดว่าจะส่งผลบวกจากการส่งออกรถยนต์ไปยังภูมิภาคตะวันออกกลาง ซึ่งในอดีตการส่งออกรถยนต์ไปยังภูมิภาคตะวันออกกลางมีสัดส่วนสูงสุดราว 26% ในปี 2014 ขณะที่ในปี 2015 และงวด 9M16 สัดส่วนลดลงเหลือเพียง 19% และ 14% ตามลำดับ
จากยอดการผลิตรถยนต์ในปี 60 ที่คาดว่าจะเริ่มกลับมาเพิ่มขึ้น ดังนั้น เราคาดว่าผลการดำเนินงานของกลุ่มยานยนต์ในปี 2017 จะเริ่มกลับมาฟื้นตัวเช่นกัน ขณะที่เราคาดว่ายอดส่งออกรถกระบะมีโอกาสปรับตัวดีขึ้นจากการฟื้นตัวทางเศรษฐกิจของภูมิภาคตะวันออกกลาง ซึ่ง SAT และ AH มีการผลิตชิ้นส่วนรถกระบะค่อนข้างสูงอยู่แล้วจะได้รับอานิสงส์ดังกล่าว ทั้งนี้ กลุ่มยานยนต์เรายังคงให้น้ำหนัการลงทุนเป็น Neutral โดยคาดว่าผลการดำเนินงานกำลังจะผ่านจุดต่ำสุดไปแล้ว โดยหุ้น Top Pick ได้แก่ AH ราคาเป้าหมาย 17 บาท และ SAT ราคาเป้าหมาย 17.50 บาท
 